**УТВЪРДИЛ:**

 **ДОКЛАД**

от комплексна проверка по прилагане на екологичното законодателство

**Обект:** Площадка за производство на сферични кранове и дейности по третиране на метални стружки, стопанисвана от „О.М.С САЛЕРИ КЛОН БЪЛГАРИЯ“ КЧТ, гр. Враца

**Дата на извършване на проверката:** 26.03.2024 г.

**Място на извършване на проверката:** гр. Враца, м-ст „Гладно поле“, ул. „Оряховско шосе“ № 36, ПИ с идентификатор № 12259.727.22 по плана на гр. Враца

**Проверени компоненти и фактори на околната среда:**

- Отпадъци;

- Екологични щети.

**Основание за проверката:** В изпълнение на Заповед № 28/25.03.2024 г***.*** на Директора на РИОСВ - Враца, на основание чл. 154 от Закона за опазване на околната среда и Годишен план за контролната дейност на РИОСВ - Враца през 2024 г.

**Цели на проверката:**

Планов текущ контрол върху:

- Закона за управление на отпадъците;

- Закон за отговорността за предотвратяване и отстраняване на екологични щети.

**Проверени са следните основни производствени звена, участъци и документи:**

* Площадка за третиране на метални стружки;
* Документи – разрешение за дейности с отпадъци, договори и др.

***Отпадъци***

***Контрол по Закона за управление на отпадъците (обн. ДВ, бр. 53/2012 г. с изм. и доп.) /ЗУО/ и подзаконовите нормативни актове***

 От дейността на дружеството /производство на сферични кранове/ се образуват производствени отпадъци за които има утвърдени работни листи. Част от отпадъците се предават на юридически лица притежаващи необходимите документи по чл. 35 от ЗУО.

 На територията на производственото предприятие се експлоатира и инсталация за третиране на метални стружки. За дейностите по третиране на отпадъци от черни метали дружеството има издадено от РИОСВ – Враца Решение № 05-ДО-257-00 от 13.02.2023 г.

Металните стружки, образувани от производствения процес се събират и съхраняват на обособено за това място, разделени по видове в зависимост от вида на сплавите (инокс, дуплекс, инконел). Третирането им се осъществява, като първоначално стружките се раздробяват и центрофугират с цел намаляване на размера им и отделяне на охлаждащите емулсии. Операцията се извършва в специализирано съоръжение – комбиниран шредер с центрофуга. Раздробените и изцедени стружки се подават към съоръжението за измиване и изсушаване. Съоръжението се състои от приемен бункер с вибрационен питател, интегриран измервателен модул (везна) за измерване на постъпващия материал, цилиндричен въртящ се перален модул с три зони и барабанна сушилня. Измитите и изсушени стружки се прехвърлят в контейнери посредством лентов транспортьор, след което преминават финален етап на брикетиране посредством брикетираща хидравлична преса. Брикетите се опаковат на дървени палети и се съхраняват на обособено за това място до последващия им експорт.

 Операторът води отчетност през Националната информационна система за отпадъци /НИСО/ и е подал в срок годишните отчети.

Битовите отпадъци се събират в метален контейнер с вместимост 4 м³ и същия се обслужва по график от Общинско предприятие БКС – Враца.

 ***Екологични щети***

***Контрол по Закона за отговорността за предотвратяване и отстраняване на екологични щети (Обн. ДВ. бр. 43/2008г. с изм. и доп.)***

 Дейностите които дружеството извършва попадат в Приложение № 1 на Закона за отговорността за предотвратяване и отстраняване на екологични щети (ЗОПОЕЩ, обн. ДВ бр.43/2008г.), т.2 „Дейности по събиране, транспортиране, оползотворяване или обезвреждане на отпадъци в т.ч. опасни отпадъци, за които се изисква разрешение или регистрационен документ, съгласно Закона за управление на отпадъците“. В тази връзка дружеството трябва да има изготвена собствена оценка за възможните случаи за непосредствена заплаха от екологични щети (ЕЩ) и за причинени ЕЩ. Към момента на проверката няма изготвена и представена в РИОСВ-Враца такава оценка.

**Резултати и заключения за съответствие на обекта с изискванията на екологичното законодателство и последващ контрол:**

При извършената проверка е констатирано несъответствие с екологичното законодателство по отношение спазване на изискванията на Закона за отговорността за предотвратяване и отстраняване на екологични щети. На оператора е дадено предписание с посочен срок и отговорник. За изпълнението му ще се извърши последваща проверка.